ከላይ ለመግለጽ እንደተሞከረው የፖሊሲው ዓላማ ተጠሪነቱ ለጠቅላይ ሚኒስትሩ የሆነ ተቋም ለውጤታማነቱና ለነፃነቱ ሲባል ማቋቋም ነው፡፡ ተቋሙ፣ ዳኞችንም ጭምር ያሠለጥናል፡፡ በፍርድ ቤት የተያዙ ጉዳዮችንም ኦዲት ያደርጋል፡፡ መረጃ ይይዛል፡፡ ጥናትና ምርምር ያደርጋል፡፡ ውጤቱ ለውሳኔ መሠረት ይሆናል፡፡ የሕግ ትምህርት ቤቶችም በዚሁ ተቋም ሥር ይሆናሉ፡፡ ዳኞች በጠቅላይ ሚኒስትሩ ሥር እንዲሠለጥኑ ማድረግ፣ ከሌሎች የሕግ አስፈጻሚ አካላት ጋር በተለይ ከሹመት በኋላ አብሮ ማሠልጠንና ማቀናጀት እንደምን አድርጎ ነፃነት እንደሚያመጣ ግልጽ አይደለም፡፡ ወይም ኦርዌላዊ ነው፡፡ የፍርድ ቤትን ተግባር ለአስፈጻሚው እየሰጡ ዓላማው የተቋሙን ነፃነት ለማረጋገጥ ነው ማለት ጆርጅ ኦርዌል ተግባሩ ጦርነት ማወጅ የሆነውን ሚኒስቴር የሰላም ሚኒስቴር ብሎ እንደመጥራት ነው፡፡
